Έφερε το βακτήριο της διφθερίτιδας και, τελικά, όπως έδειξαν οι εξετάσεις έχασε τη ζωή του από αυτό

Γεγονός είναι τελικά ο πρώτος θάνατος παιδιού από διφθερίτιδα, καθώς επισήμως πια απεδείχθη ότι το 8χρονο άτυχο αγόρι που έχασε τη ζωή του την περασμένη εβδομάδα, πέθανε από τοξινογόνο στέλεχος με έκφραση της τοξίνης της διφθερίτιδας.

Πρόκειται για τα επίσημα αποτελέσματα των εργαστηριακών εξετάσεων από δείγμα που εστάλη στη Μεγάλη Βρετανία, μετά τον σάλο που προκλήθηκε στη χώρα μας. Άλλωστε και στο νοσοκομείο Παίδων Αγλαΐα Κυριακού όπου νοσηλευόταν το άτυχο παιδί, δύο εργαστηριακές εξετάσεις είχαν δείξει ότι το παιδί ήταν φορέας του βακτηρίου.

Πλέον όπως ανακοίνωσε ο ΕΟΔΥ (πρώην ΚΕΕΛΠΝΟ), «σήμερα Πέμπτη 5.12.2019, ο Εθνικός Οργανισμός Δημόσιας Υγείας ενημερώθηκε από το Εργαστήριο Δημόσιας Υγείας του Ηνωμένου Βασιλείου (Public Health England), για τα αποτελέσματα των εξετάσεων για διφθερίτιδα, σε παιδί οκτώ (8) ετών που κατέληξε στις 26.11.2019 στο Γενικό Νοσοκομείο Παίδων Αθηνών «Παν. & Αγλαΐας Κυριακού» με σοβαρή λοίμωξη αναπνευστικού και θετική καλλιέργεια για τον μικροοργανισμό της διφθερίτιδας (Corynebacterium diphtheriae) σε βρογχικές εκκρίσεις. Πρόκειται για τοξινογόνο στέλεχος με έκφραση της τοξίνης της διφθερίτιδας».

Μετά την εξέλιξη αυτή υπάρχει έντονη ανησυχία στις υγειονομικές αρχές ότι θα ενισχυθεί το αντιεμβολιαστικό κίνημα, καθώς όπως είχε αποκαλύψει το ethnos.gr, ο 8χρονος είχε κάνει κανονικά όλες τις δόσεις του εμβολίου για τι διφθερίτιδα.

Γι' αυτό και ο ΕΟΔΥ τονίζει με αφορμή το τραγικό αυτό περιστατικό: «Τη σημασία του εμβολιασμού σε παιδιά και ενήλικες για τη διφθερίτιδα, σύμφωνα με το Εθνικό Πρόγραμμα Εμβολιασμών, για την προστασία της Δημόσιας Υγείας».